Tänasest annab monopolide ohjeldamise seadus konkurentsiametile õiguse senisest põhjalikumalt reguleerida kaugkütte- ja vee-ettevõtete hinnatariife.    Kõik kaugküttefirmad ja 50 suuremat vee-ettevõtet, kel varem piisas hinna kooskõlastamisest kohalike omavalitsustega, peavad tänasest võimalikud hinnamuutused kooskõlastama konkurentsiametiga. Samuti on ametil eriõigus kehtestada ajutine sooja- või veehind,  seda siis, kui tariif on liiga kõrge või liiga madal. Monopolidel on ka kohustus järgida sisendhindade muutusi, vahendas "Aktuaalne kaamera".    "See tähendab seda, et kui näiteks gaasi hind peaks järsult langema siis on ettevõtted ise kohustatud hinnatrende järgima ja vastavalt sellele ka hinda korrigeerima," selgitas konkurentsiameti peadirektor Märt Ots.    Konkurentsiamet on avalikult teatanud, et nii mõnegi kütte- ja veefirma hinnad põhjendamatult suured. Näiteks Tallinna Vesi, mis  võiks vähendada teenuse maksumust kuni 25%.    Veefirma ongi täna mures, et kuigi konkurentsiamet on töötanud välja metoodika hinna arvestamiseks, on see ebaselge ja põhjendamatu.    "Saatsime konkurentsiameti palvel neile ka oma kommentaarid. Neid on ignoreeritud, keegi pole nendega arvestanud. Arvatavasti tähendab see, et professionaalset diskussiooni sel teemal ei soovita," rääkis AS-i Tallinna Vesi tegevjuht Ian Plenderleith.    Märt Ots lükkas sellise süüdistuse ümber.  "Oleme konsulteerinud kõikide suuremate vee-ettevõtetega, omavalitsustega ja oleme teinud tihedat koostööd vee-ettevõtete liiduga."    Tallinna Vesi loodab, et regulatsioon hakkab ka valimiste eel lähtuma majanduslikest mitte aga poliitilistest otsustest.    "Kui tegemist on poliitilise regulatsiooniga, mis sekkub meie lepingutesse ja ühepoolselt rikub neid, siis peame ettevõttena ja investoritena astuma kõik vajalikud sammud, et investeeringuid ja lepingut vastavalt kohalikule ja  rahvusvahelisele õigusele kaitsta," sõnas Plenderleith.    Konkurentsiamet ei plaani siiski otsekohe ettekirjutusi väljastada. Esmalt tuleb selgitada ettevõtete kulud ja viia läbi hindade põhjalik analüüs, millega jõutakse tõenäoliselt lõpule alles kevadel. Hetkel jäävad kõikjal kehtima senised kütte- ja veehinnad.    Priit Rum  RahvusRinghääling